बिहार ब्रांच मैनेजर बन खाते से निकाल लिए 33700 रुपए - Inext Live
बिहार ब्रांच मैनेजर बन खाते से निकाल लिए 33700 रुपए
2019-04-20T10:45:16+05:30
PATNA : साइबर क्रिमिनल ठगी के लिए तरह-तरह के हथकंडे अपना रहे हैं। साइबर ठगों ने एटीएम का पिन पूछकर सिंचाई विभाग से रिटायर्ड सेक्शन ऑफिसर महेश कुमार सिन्हा के खाते से 33700 रुपये उड़ा लिए। इस बाबत पीडि़त ने कोतवाली थाने में लिखित शिकायत दर्ज कराई है। महेश सिन्हा ने बताया कि 17 अप्रैल को उनके मोबाइल पर इस नंबर 9939385807 से एक कॉल आया। रिसीव किया तो उधर से आवाज आई। हैलो, मैं एसबीआई मुख्य शाखा, गांधी मैदान का मैनेजर दीपक गुप्ता बोल रहा हूं। आपका एटीएम बंद होने वाला है। नये एटीएम कार्ड रिन्यूवल के लिए आप अपने एटीएम का पिन और उसका नंबर बताएं ताकि आपको दूसरा एटीएम निर्गत किया जा सके। उन्होंने बताया कि चूंकि वे बाजार में थे। उनके पास एटीएम कार्ड नहीं था। इसलिए उन्होंने बाद में फोन करने को कहा।
डिटेल बताते ही निकल गए पैसे
18 अप्रैल को फिर उस नंबर से कॉल आया। इसके बाद उन्होंने एटीएम कार्ड का डिटेल्स बता दिया। कुछ देर बाद ही उनके मोबाइल पर उनके खाते से 33 हजार 700 रुपये निकाले जाने का मैसेज आ गया। उनका माथा ठनका और उन्होंने आनन-फानन में बैंक अधिकारी से भेंट कर मामले की जानकारी दी। उनका खाता कोतवाली थाना इलाके के नियोजन भवन स्थित एसबीआइ में है। महेश कुमार सिन्हा ने कहा कि वे बीमार रहते हैं। लिहाजा इलाज के लिए पैसे रखे थे। अभी उनकी आंख का इलाज चल रहा है। उसमें भी पैसे की जरुरत थी।
Tags:Bank Manager, Fraud, Debit Money, Bihar Crime, Crime In Bihar, Crime News, Patna News, Patna News Today, Patna News Live, Patna News Headlines, Patna Latest News Update, Patna News Paper Today, Patna News Livetoday, Patna City News ,